Macintosh 512Ke

Macintosh 512Ke on Apple Computerin 1. syyskuuta 1986 julkaisema, Macintosh 512K -tietokoneen päivitetty versio. Julkaisuhetkenään Macintosh 512Ke oli edullisempi vaihtoehto Macintosh-malliston silloiselle lippulaivalle Macintosh Plus -tietokoneelle. Macintosh Plussaan verrattuna Macintosh 512Ke sisälsi vähemmän keskusmuistia eikä siinä ollut SCSI-liitäntää. Keskusmuisti oli Macintosh 128K:n tavoin integroituna emolevylle ja sen lisääminen oli vaikeampaa kuin SIMM-muistikammoilla toimivan Plussan. Macintosh 512Ke:n keskusmuisti oli mahdollista päivittää 2 Mt:n saakka kolmannen osapuolten laitteistopäivityksillä.

Tekniset tiedot
Macintosh 512Ke käytti 8 MHz:n Motorola 68000 -prosessoria. Siinä oli 800 kt:n levykeasema ja DB-9- ja DB-19-liitäntäportteja. Keskusyksikön kanssa koteloitu 9" mustavalkoinen näyttö käytti 512 x 384 pikselin resoluutiota. Laitteiston mukana toimitettiin System 3.0 ja Finder 5.1. Käyttöjärjestelmän pystyi päivittämään System 6.0.8 :aan saakka.

Applen 299 dollarin hintaisella Macintosh Plus Disk Drive Kit-paketilla Macintosh 512K:n saattoi päivittää 512Ke:ksi. Paketti sisälsi:
 800 kt:n kaksipuolisen levykeaseman
 128 kt:n ROM-sirut, joilla 512K:n 64 kt:n ROM korvattiin
 Macintosh Plus System Tools -ohjelmistopäivityksen
 Asennusoppaan

Lähteet

Applen tietokoneet
Vuoden 1986 tietokoneet